钦定古今图书集成/理学汇编/文学典/第168卷 > 《立碑》白居易
## 钦定古今图书集成/理学汇编/文学典/第168卷 > 《立碑》白居易

勋德既下衰，文章亦陵夷。但见山中石，立作路傍碑。
铭勋悉太公，叙德皆仲尼。复以多为贵，千言直万赀。
为文彼何人，想见下笔时。但欲愚者悦，不思贤者嗤。
岂独贤者嗤，仍传后代疑。古石苍苔字，安知是愧词。
我闻望江县，麹令抚惸嫠。在官有仁政，名不闻京师。
身没欲归葬，百姓遮路岐。攀辕不得归，留葬此江湄。
‘至今道其名，男女涕皆垂。无人立碑碣，唯有邑人知’。